**sălcii plângătoare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

oare mai ninge mult cu-atâta caniculă

seceta asta mă omoară

nici roua nu mai plouă

simt pe buze praful din petale

mă arde

o să mă usuc dacă nu-mi alinți sufletul

cu picioarele desculțe și reci

cu degetele lungi și răcoroase

ca-n primăvara când îmi atingeai claviatura

cu mâinile-amândouă

cu palma piciorului stâng

să beau şampanie cu gheață din căușul ei

era răcoare

ploua peste trupurile noastre umede

și totuși simțeam seceta cum mă usucă

ca pe-o salcie plângătoare

de dorul tău

\*\*\*

s-au întors ploile

parcă musonul ar fi rătăcit drumul spre asia

tălpile calcă lutul umed

urmele paşilor se şterg amnezice

şi paşii tăi

ce mal de incertitudine bătătoresc

unde scriu istoria trecerii

prin povestea insuportabilei absenţe

mă dori

ca şi cum timpul mi-ar smulge din trup

bucăţi de inocenţă

cu fiecare pas mă dori mai mult

nici nu mai ştiu dacă te îndepărtezi

sau te apropii

lentila vremii stă între noi

hotar al sorţii

iar eu

tot aşa cum ştii

depăn tristeţi pe ghemul tăcerii

ioan grigoraș liliana trif